ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วยประเทศไทยได้รับมอบหมายให้เป็นเจ้าภาพจัดการประชุมสุดยอมผู้นำลุ่มน้ำโขงตอนล่าง
ครั้งที่ ๑ (1st MRC Summit)
ระหว่างวันที่ ๒ ถึงวันที่ ๕ เมษายน พ.ศ. ๒๕๕๓ ณ อำเภอชะอำ จังหวัดเพชรบุรี
และอำเภอหัวหิน จังหวัดประจวบคีรีขันธ์ โดยมีผู้นำประเทศลุ่มน้ำโขงตอนล่าง จำนวน ๔
ประเทศ และผู้นำประเทศคู่เจรจา จำนวน ๒ ประเทศ พร้อมคณะเข้าร่วมการประชุมดังกล่าว

จากสถานการณ์การชุมนุมประท้วงในเขตพื้นที่กรุงเทพมหานครและบริเวณพื้นที่จังหวัดใกล้เคียง
ตั้งแต่วันที่ ๑๒ มีนาคม พ.ศ. ๒๕๕๓ เป็นต้นมานั้น
กลุ่มผู้ชุมนุมยังคงดำรงความต่อเนื่องและยืดเยื้อในการชุมนุม
โดยกำหนดรูปแบบด้วยการยึดพื้นที่และเคลื่อนไหวตามเส้นทางรวมทั้งปิดล้อมสถานที่สำคัญต่าง
ๆ ประกอบกับในห้วงการชุมนุมมีกลุ่มผู้ไม่หวังดีก่อเหตุร้ายหลายครั้งมุ่งหวังเพื่อสร้างสถานการณ์รุนแรง
โดยมีวัตถุประสงค์ให้เกิดผลกระทบต่อการบริหารราชการแผ่นดินของรัฐ
ซึ่งการเคลื่อนไหวของกลุ่มผู้ชุมนุมและกลุ่มผู้ไม่หวังดีดังกล่าวนั้น
อาจมีการเชื่อมโยงสถานการณ์และขยายผลการดำเนินการ
เพื่อให้เกิดผลกระทบต่อการจัดประชุมด้วยการชุมนุมประท้วง ขัดขวาง
หรือสร้างสถานการณ์ให้เกิดขึ้นจนขยายไปสู่ความรุนแรงจนไม่สามารถจัดให้มีการประชุมได้
เนื่องจากปรากฏในกลุ่มผู้ชุมนุมข้างต้นนั้น
มีแกนนำและผู้ชุมนุมบางส่วนที่เคยเคลื่อนไหวประท้วงและขัดขวางการประชุมสุดยอดอาเซียน
ครั้งที่ ๑๔ และการประชุมที่เกี่ยวข้อง ในห้วงเดือนเมษายน ๒๕๕๒
เป็นเหตุให้การประชุมดังกล่าวไม่สามารถดำเนินแล้วเสร็จได้
จนเกิดผลเสียหายต่อประเทศอย่างร้ายแรงทั้งในด้านภาพลักษณ์ เกียรติยศ
ชื่อเสียงในประชาคมระหว่างประเทศ
รวมทั้งความเชื่อมั่นในระบบบริหารราชการแผ่นดินของประเทศ จากประมวลเหตุการณ์ข้างต้น
จึงมีแนวโน้มที่จะทำให้เชื่อได้ว่าในขณะนี้มีเหตุการณ์การเตรียมการจากผู้ไม่หวังดีที่จะกระทำการให้เกิดผลกระทบต่อความั่นคงในราชอาณาจักรในระหว่างการประชุมสุดยอดผู้นำลุ่มน้ำโขงตอนล่างครั้งนี้
ซึ่งการดำเนินการดังกล่าวนั้นขัดต่อบทบัญญัติของกฎหมายและรัฐธรรมนูญแห่งราชอาณาจักรไทย
ดังนั้น เพื่อให้การบริหารจัดการในการรักษาความปลอดภัยในการประชุมมีเอกภาพ
และเกิดประสิทธิภาพอย่างสูงสุด
เนื่องจากมีหน่วยงานหลายหน่วยงานร่วมในการปฏิบัติงาน
จึงมีความจำเป็นอย่างยิ่งที่จะต้องกำหนดมาตรการป้องกันและแก้ไขมิให้เกิดสถานการณ์ที่ทำให้การประชุมดังกล่าวไม่ประสบผลสำเร็จ
หรือหากเกิดสถานการณ์ขึ้นเจ้าหน้าที่ของรัฐสามารถแก้ไขปัญหาให้ยุติโดยเร็ว
โดยไม่ส่งผลกระทบต่อความมั่นคงภายในราชอาณาจักร

อาศัยอำนาจตามความในมาตรา ๑๕
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑ และมาตรา
๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะรัฐมนตรีจึงมีมติเมื่อวันที่
๓๐ มีนาคม พ.ศ. ๒๕๕๓ ดังต่อไปนี้

๑.  ให้เขตพื้นที่ตำบลชะอำ
ตำบลสามพระยา อำเภอชะอำ จังหวัดเพชรบุรี และตำบลหัวหิน ตำบลหินเหล็กไฟ ตำบลทับใต้
ตำบลหนองแก อำเภอหัวหิน จังหวัดประจวบคีรีขันธ์ และทะเลอาณาเขตชายฝั่ง ตำบลชะอำ
อำเภอชะอำ จังหวัดเพชรบุรี และตำบลหัวหิน ตำบลหนองแก อำเภอหัวหิน
จังหวัดประจวบคีรีขันธ์ เว้นเขตพระราชฐานวังไกลกังวล เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักรเป็นผู้รับผิดชอบในการป้องกัน
ปราบปราม ระงับ ยับยั้ง และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักรและจัดทำแผนการดำเนินการในการบูรณาการการกำกับ
ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด
รวมทั้งจัดตั้งศูนย์อำนวยการหรือหน่วยงานที่เรียกชื่ออย่างอื่นเพื่อปฏิบัติภารกิจการรักษาความปลอดภัยในการประชุมนี้เป็นการเฉพาะ

ทั้งนี้ ให้มีผลบังคับใช้ระหว่างวันที่ ๒
ถึงวันที่ ๖ เมษายน พ.ศ. ๒๕๕๓

ประกาศ
ณ วันที่ ๑ เมษายน พ.ศ. ๒๕๕๓
อภิสิทธิ์
 เวชชาชีวะ
นายกรัฐมนตรี

ปริยานุช/ผู้จัดทำ
๑๑
พฤษภาคม ๒๕๕๓
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๔๑ ง/หน้า ๖/๑ เมษายน ๒๕๕๓